MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Fælles holdning fastlagt af Rådet med henblik på vedtagelse af Europa-Parlamentets og Rådets afgørelse om et EF-handlingsprogram for fremme af ikke-statslige organisationer, der fortrinsvis beskæftiger sig med miljøbeskyttelse

2001/0139 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Fælles holdning fastlagt af Rådet med henblik på vedtagelse af Europa-Parlamentets og Rådets afgørelse om et EF-handlingsprogram for fremme af ikke-statslige organisationer, der fortrinsvis beskæftiger sig med miljøbeskyttelse

1. PROCEDURE Forslaget, KOM(2001)337 endelig fra juni 2001 [1], blev fremsendt til Rådet den 22. juni 2001 som led i den fælles beslutningsprocedure i henhold til EF-traktatens artikel 175. Det Økonomiske og Sociale Udvalg afgav udtalelse den 18. oktober 2001. Europa-Parlamentet afgav udtalelse ved førstebehandling under samlingen den 23. oktober 2001. Efter Europa-Parlamentets udtalelse og i overensstemmelse med EF-traktatens artikel 250, stk. 2, nåede Rådet til politisk enighed om en fælles holdning den 29. oktober 2001. Rådet vedtog den fælles holdning formelt den 6. december 2001.

[1] EFT C 270 E af 25.9.1999, s. 125.

2. AFGØRELSENS FORMÅL Programmets overordnede formål er at fremme ikke-statslige organisationer (ngo'er), der fortrinsvis beskæftiger sig med miljøbeskyttelse på europæisk plan. Der skal være tale om folkelige organisationer, som bidrager - eller har evnen til at bidrage - til udvikling og gennemførelse af Fællesskabets miljøpolitik og miljølovgivning, og som har en konstateret eller potentiel evne til at inddrage borgerne i denne proces for således at gøre Fællesskabets miljøpolitik og -lovgivning mere demokratisk og gennemskuelig og få borgerne til højere grad at engagere sig i den som deres egen.

Det er særdeles vigtigt at folkelige miljøorganisationer i Europa nyder fremme - både i lyset af initiativet om "nye styreformer i EU", der opstiller civilsamfundets engagement som en central opgave, og til brug for det sjette miljøhandlingsprogram [2], hvor der er planer om en bred dialog med interessenter på det miljøpolitiske område.

[2] Fælles holdning vedtaget den 27. september 2001.

3. KOMMISSIONENS BEMÆRKNINGER

3.1. Almindelige bemærkninger

Kommissionen har accepteret 15 af de 24 ændringer, som Europa-Parlamentet vedtog ved førstebehandlingen, enten fuldt ud, delvis eller i princippet. Rådet har indarbejdet alle 15 og 7 yderligere enten ordret eller indholdsmæssigt i den fælles holdning.

Kommissionen har accepteret alle ændringer, der øger gennemskueligheden og mulighederne for at stille Kommissionen og støttemodtagerne til ansvar undtagen dem, der indfører "overlapninger" (ændringsforslag 11, 12, 17 og 21), og som i forvejen er dækket ind - delvis eller indholdsmæssigt - af andre ændringsforslag.

Vigtigere er, at den ikke har accepteret de ændringer, der genindførte "naturalieydelser" som støtteberettigede udgifter under det nye program. Kommis sionen har forslået en finansieringsordning, der udelukkende bygger på penge strømme, men som til gengæld har højere støttesatser for at kompensere organisationerne for tabet af "naturalieydelser".

Efter Kommissionens opfattelse ændrer den fælles holdning, vedtaget den XX. december, ikke ved forslagets principper og sigte, og den kan derfor tilslutte sig den fælles holdning i uændret form.

3.2. Bemærkninger til de enkelte punkter

3.2.1. Ændringsforslag fra Europa-Parlamentet, som Kommissionen har accepteret, og som fuldt ud eller delvis er indarbejdet i den fælles holdning

Ændringsforslag 1 henviser til den årlige budgetprocedure. Indarbejdet.

Ændringsforslag 29 og 30 inddrager ngo'er, der også er aktive inden for dyrebeskyt telse, som støtteberettigede under det nye program, forudsat at deres aktiviteter tjener til at nå mål for miljøbeskyttelse. Indarbejdet i betragtning 4.

Første del af ændringsforslag 31, som indfører nærmere bestemmelser om ngo'ernes opbygning, er indarbejdet i artikel 2, litra b.

Ændringsforslag 7 kræver 'delfinansiering' fra eksterne finansieringskilder. Kan principielt accepteres (er i forvejen implicit indeholdt i artikel 6, stk. 3). Indarbejdet i anden del af bilaget.

Ændringsforslag 8 tilføjer en ny artikel for at sikre, at programmets prioriterede emner (fra det sjette miljøhandlingsprogram med tilføjelse af "miljøuddannelse") optræder i artiklerne. Teksten var oprindelig placeret i første del af bilaget. Indarbejdet i artikel 5, stk. 1.

Ændringsforslag 9 opregner yderligere oplysninger, som Kommissionen skal fremlægge i forslagsindkaldelser. Indarbejdet i artikel 4, stk. 2. (Omfatter også delvis ændringsforslag 11.)

Ændringsforslag 13 udelader kravet i artikel 6, stk. 1, om at der skal tages hensyn til ansøgerens størrelse, og henviser i stedet til de reviderede "principper" for beregning af tilskud i bilagets tredje del. Indarbejdet.

Ændringsforslag 14 anfører, at støttemodtageren under programmet kan fordele penge til partner- eller medlemsorganisationer. Indarbejdet.

Ændringsforslag 16 anfører, at Kommissionen skal give ansøgere, der ikke får støtte, tilstrækkelig detaljerede grunde til afvisningen. Indarbejdet.

Ændringsforslag 18 vedrører en lille ændring af ordlyden af artikel 8, stk. 1, og fremhæver i øvrigt i artikel 8, stk. 2, partnerorganisationernes ansvarlighed. Indarbejdet i princippet.

Ændringsforslag 19 kunne i princippet accepteres, men gennemskueligheden ansås for at være tilstrækkelig dækket ind af ændringsforslag 20, og pligten til at begrunde afvisninger var i forvejen omfattet ændringsforslag 16.

Ændringsforslag 20 forpligter Kommissionen til at udarbejde en årsberetning og indkalde til et årligt interessentmøde for at drøfte resultatet af udvælgelses- og tilskudsbevillingsproceduren for yderligere at øge gennemskueligheden. Princippet indarbejdet i artikel 11. (Ændringsforslag 20 omfatter også - delvis eller i princippet - ændringsforslag 11, 12, 17 og 21.)

Ændringsforslag 22 understreger relevansen af kapacitetsopbygning og fremme af bæredygtig udvikling også på lokalt og regionalt plan. Indarbejdet i artikel 1, stk. 3.

Ændringsforslag 23 tydeliggør, at fordelingen af midler vil blive foretaget på en sådan måde, at modtagere med en mindre "mængde relevante aktiviteter" vil få relativt højere støttesatser (tilskud uddeles efter en progressiv skala). Indarbejdet som helhed.

3.2.2. Ændringsforslag fra Europa-Parlamentet, som Kommissionen og Rådet har afvist, og som ikke er indarbejdet i den fælles holdning

Ændringsforslag 15 og 24 udpeger naturaliebidrag som støtteberettigede udgifter i henhold til programmet. Det kan ikke accepteres. Se bemærkning under afsnit 3.1.

3.2.3. Yderligere ændringer, som Rådet har foretaget i forslaget

Betragtninger

Betragtning 2 og 3 i forslaget er byttet om i den fælles holdning.

I betragtning 2 er sætningen "Denne afgørelse bør derfor ophæves" udgået.

Betragtning 3 er omformuleret en smule for bedre at afspejle formuleringen i sjette miljøhandlingsprogram.

Betragtning 4: "bæredygtig udvikling" er tilføjet som afspejling af artikel 1, 2 og 5.

Betragtning 5 har undergået en lettere omarbejdning for ikke at antyde, at ngo'erne formelt repræsenterer befolkningen i Europa, eftersom ngo'erne ikke er valgt.

Betragtning 7 er ændret ved tilføjelse af "og udføre relevante aktiviteter" og "og net af ngo'er" og ved udeladelse af "Deres opbygning og aktiviteter bør omfatte mindst 3 europæiske lande.". Det er for bedre at afspejle artiklernes indhold.

Betragtning 8: forkortet for bedre overensstemmelse med programmets mål (artikel 1).

Artikel 1

Der er indføjet endnu et mål i artikel 1, stk. 3 (nyt): kapacitetsopbygning i små regionale og lokale sammenslutninger, der arbejder for anvendelse af gældende fællesskabsret om miljø og bæredygtig udvikling i deres lokalområde. Substansen i ændringsforslag 22.

Artikel 2

De vigtigste ændringer er to undtagelser, der er tilføjet i artikel 2, litra b og d.

- Artikel 2, litra b: Normen er stadig dækning af tre lande, men to kan være nok "hvis hovedformålet med aktiviteterne er at støtte udviklingen og gennemførelsen af Fællesskabets miljøpolitik, jf. artikel 1, stk. 2 og 3".

- I artikel 2, litra d, kræves det, at ansøgerorganisationen skal have eksisteret retsgyldigt i mere end to år, og dens årsregnskaber for de to foregående år skal være godkendt af en autoriseret revisor. Dette vil stadig være normen, men "under særlige omstændigheder kan Kommissionen indrømme en undtagelse fra disse to betingelser, hvis dette ikke er til skade for beskyttelsen af Fællesskabets finansielle interesser".

Kommissionen erkender, at der kan eksistere værdifulde initiativer, der ville tjene programmets formål, selvom de kun omfatter to lande - og også netværk af høj kvalitet, der har eksisteret i under to år - og accepterer derfor disse to undtagelsesmuligheder.

Artikel 4

Tilføjelser, der øger gennemskueligheden og yderligere tydeliggør Kommissionens hensigter.

- Artikel 4, stk. 1: Foruden offentliggørelse i EFT [3] bør Kommissionen benytte andre kanaler, f.eks. internettet, til at gøre programmet kendt blandt potentielle støttemodtagere.

[3] De Europæiske Fællesskabers Tidende

- Artikel 4, stk. 3: Rådet har her indarbejdet ændringsforslag 10, men således at det bliver klart, at tilskud udbetales i flere rater. (Dette fremgår ikke af den i oversættende stund foreliggende danske version af Rådets dokument (13397/01, ENV 529, CODEC 1099), hvor stykkets sidste sætning er en uændret gentagelse af Parlamentets tekst: "Tilskudsbeløbet udbetales straks.". o.a.).

Artikel 5

(Efter indarbejdelsen af ændringsforslag 8, indeholder artikel 5, stk. 1, nu programmets prioriterede emner med tilføjelsen "miljøuddannelse").

- Artikel 5, stk. 2 (nyt), henviser til oplysninger om udvælgelses- og bevillingsprocessen i første del af bilaget. Det var før anført i artikel 5.

Artikel 9

- Præciserende tilføjelse til artikel 9, stk. 1, af sætningen "Er de forventede resultater udeblevet i to på hinanden følgende år, bortfalder tilskuddet i resten af programmets gyldighedsperiode.".

- Tilføjelse af "(og med ret til at anke beslutningen)" i artikel 9, stk. 3, giver modtagerne bedre retssikkerhed.

- Tilføjelsen af "i resten af programmets gyldighedsperiode" to steder i artikel 9, stk. 3, gør det klart at pålagte sanktioner kun kan vare i programmets gyldighedsperiode.

BILAG

DEL 1

Som konsekvens af ændringsforslag 8, indeholder første del af bilaget nu "udvælgelses- og tildelingsprocessens fire stadier", og der er tilføjet en henvisning til programmets prioriterede emner i artikel 5. Bilagets første del indeholdt før det sjette miljøhandlingsprograms prioriterede emner, som nu er anført i artikel 5, stk. 1, med tilføjelse af "miljøuddannelse". Rådet har ikke foretaget andre ændringer.

DEL 2

Rådet har kun fortaget få ændringer:

- Under punkt 1 er "Political relevance" ændret til "Policy relevance" (i begge tilfælde 'politisk relevans' på dansk o.a.).

- Under punkt 1 er der tilføjet et nyt led (det sidste) for at tage højde for substansen i ændringsforslag 5, 6 og 7.

- Under punkt 2 (andet led) er følgende sætning tilføjet: "herunder ordninger, der sikrer medlemmernes medvirken i politikfastlæggelsen og i den politiske stillingtagen".

- Under punkt 3 (andet led) er følgende udtryk tilføjet: "og offentligheden". Forslagets sidste led er udgået.

DEL 4

Rådet har ændret overskriften fra "Udgifter, som ikke er støtteberettigede" til "Tilskudsberettigede Udgifter" og under punkt 1 (nyt) tilføjet, at alle udgifter betragtes som støtteberettigede (med mindre de er anført under punkt 2), samt anført en række illustrative eksempler på støtteberettigede aktiviteter fra betragtningerne.

Punkt 2 indeholder stadig forslagets "udgifter, som ikke er støtteberettigede", men i en anden rækkefølge. "Private udgifter/privat forbrug" er ændret til "private udgifter". Der er ikke andre ændringer.

4. KONKLUSION

Rådets ændringer tydeliggør forslaget og øger gennemskueligheden og strammer ansvarsreglerne. Kommissionen støtter derfor den fælles holdning vedtaget den 6. december.